Gehoorsaamheid – Jonanda Burger
OM JOUSELF TE OFFER
In Levitikus 1 tot 7 word 'n lys gegee van die belangrikste offers wat die Israeliete vir God moes bring.
Brandoffers om God se guns te soek.
Graanoffers om toewyding aan God te verklaar en erkenning dat die kos uit God se hand kom. Maaltydoffers om dank-baarheid teenoor God te betuig en saam met Hom te verkeer. Sondeoffers om vergifnis te verkry van sondes wat nie doelbewus gedoen is nie. Skuldoffers om die onreg wat 'n ander aangedoen is weer goed te maak.
Eerstens, was hierdie offers bedoel om vergewing by God te soek vir die oortredings wat begaan is. Tweedens, was die offers gebring om die verhouding met God te herstel en in stand te hou. Derdens, om uiting te gee van dankbaarheid teenoor God.
Die persoon wat so 'n offer gemaak het, het die offer totaal en al (geheel) oor gegee. Dus die persoon het alle reg of aanspraak op die offer neer gelê sodat die offer gebruik kon word tot eer van God.
Vir die wat glo in Jesus Christus as hul enigste Verlosser, is die volmaakte en finale offer gebring toe Jesus Christus aan die kruis vir ons sondes betaal het en die wat aan Hom behoort finaal met God versoen het. Daarom hoef ons nou nie meer dinge te doen om deur God vergewe te word of ons verhouding met Hom te herstel nie.
Hoe wonderlik is dit nie om met sekerheid te weet dat my en jou sondelas volkome, finaal en geheel betaal is. Dat ek en jy nooit weer allerhande offers en werke hoef te doen om ons verhouding met God reg te stel nie.
Kyk egter wat Jesus in Mat 16:24 vir sy dissipels sê: "As iemand agter My aan wil kom, moet hy homself verloën en sy kruis opneem en My volg."
Dus, ons moet ons eie sondige self, ons wil, ons liggaam, ons siel, ons hele wese oorgee aan God.
Paulus sê dit vir my so mooi in Rom 12:1: "En nou doen ek 'n beroep op julle broeders, op grond van die groot ontferming van God: gee julself aan God as lewende en heilige offers wat vir Hom aanneemlik is."
As 'n mens werklik besef wat Jesus vir ons aan die kruis gedoen het: dat Hy Sy lewe vir ons neergelê het, gesterf het in ons plek, ons gered het van 'n ewige en brandende vuur – 'n plek verwyderd van God, en 'n oorwinningslewe hier op aarde gegee het, kan mens nie anders as om te sê Here hier is my lewe nou, ek gee dit vir U terug sodat U dit vir U eie eer en Koninkryk kan gebruik.
Dit klink groot, erg en baie swaar om mens se eie lewe as offer neer te lê maar dis 'n leuen van die duiwel. Die beste plek om te wees is in God se perfekte en volmaakte wil. God gee vir ons voorskrifte nie om ons te beperk of te bind nie maar omdat Hy vreeslik lief is vir ons, ons wil beskerm en ware vreugde wil laat geniet.
Jak 1:27 beskryf ons oorgee aan God soos volg: "Egte en suiwer godsdiens voor God die Vader is om weeskinders en weduwees in hulle moeilike omstandighede by te staan en om jouself skoon te hou teen die besmetting van die wêreld."
Om ons lewe dus neer te lê en lewende en heilige offers vir God te wees beteken dus om nie meer vir ons self en ons eie voordeel en genot te lewe nie maar om te lewe soos wat Jesus gelewe het, te doen wat Hy gedoen het en te gee soos Hy gegee het – Sy alles! Dit is om 'n kop skuif te maak om dinge te doen vir die hier en nou, na om dinge te doen wat 'n ewigheidswaarde het, wat skatte vir jou in die hemel gaan versamel (Mat 6:19) en 'n nalatenskap op aarde vir na te laat.
Ons moet ook onthou dat alles wat ons besit kom uit God se hand (Jak 1:17) en ons is slegs rentmeesters daarvan wat eendag voor God verslag sal moet doen oor wat ons met Sy besittings gemaak het: uitgebuit en vir ons self gehou of gedeel en versprei in Sy Koninkryk.
Die wonderlikste van alles is dat ons selfs iets terug ontvang as ons ons self, besittings en lewe vir God gee:
God sê in Mal 3:10 "Bring die hele tiende na die skathuis, sodat daar spys in my huis kan wees; en beproef My tog hierin, sê die HERE van die leërskare, of Ek vir julle nie die vensters van die hemel sal oopmaak en op julle 'n oorvloedige seën sal uitstort nie.
Wat jy gee sal jy ook terug ontvang – wat ons saai sal ons maai (Gal 6:7).
Dit is lekkerder om te gee as om te ontvang. Dis die mees vervullendste en lekkerste gevoel as mens vir ander iets doen of bydrae om iemand anders se lewe te verander. Vra enige iemand wat al op 'n uitreik was!
My vraag aan jou is: wil jy lewe vir jouself, net na jouself omsien en selfsugtig sterwe of wil jy lewe vir God en 'n verkil maak in hierdie wêreld?
Indien jy graag 'n verskil wil maak sê dit dan nou vir God, sê vir God dat jy jou lewe neerlê as 'n lewendige en heilige offer vir Hom en dat Hy jou en dit wat jy besit moet gebruik om eer aan Hom te bring. Gaan dan uit en kyk waar jy 'n verskil kan maak!
Healthy spirit :: Gesonde geesGehoorsaamheid
HAAL AF DIE MASKERS
Lees Mat 23:25-26 en Joh 8:3-11
Kyk hoe drasties verskillend tree Jesus op teenoor die twee verskillende groepe.
1. Wat is 'n masker?
'n Masker is iets wat ek dra om die ware ek vir ander weg te steek.
Die VIA Africa Learners Dictonary beskryf die woord 'mask' as: "Covering for the face, used as disguise, for protection. Anything used to hide the real nature of something."
2. Hoekom dra mense maskers?
Ons dra maskers want ons is bang as ons die ware ek vir ander wys hulle nie van ons sal hou nie en ons dan sal verwerp. Baie keer hou ons nie van ons self nie en dink ander sal ook nie van ons hou nie. Ons wil nie die 'slegte dinge' in ons lewens vir ander wys nie.
Die media is so vol van hoe die 'ware, beeldskone, aanloklike, goeie' en dus 'perfekte' persoon moet lyk dat ons dan begin voorgee om hierdie 'perfekte' persoon te wees en terselfde tyd verloor ons die ware ek.
3. Hoekom moet maskers afgehaal word?
Die andwoord is drieledig:
Eerstens, wat in ons hart aangaan maak baie saak vir God. Hy is meer geintereseerd oor wat in ons hart aangaan as wat ons sê of doen. 1 Sam 16:7 sê: "Die Here kyk nie na dieselfde dinge as die mens nie. Die mens kyk na die uiterlike maar die Here na die innerlike mens." Dit is nie ons uiterlike eienskappe wat ons karakter bepaal nie maar dit wat in ons hart aangaan maak saak vir God.
As ons bly voorgee om iets te wees wat ons nie werklik is nie kan ons nooit verander word nie. As ons nie ons eie tekortkominge wil erken nie sal ons nie kan vernader nie. Maar as ons eerlik en opreg na God gaan met ons tekortkoming sal Hy ons gedagtes vernuwe en ons verander (Rom 12:2); Hy sal dan vir ons 'n nuwe hart gee (Es 11:19). Dit sal ons ook help om voordurend te reflekteer sodat ons weet waaraan gewerk moet word.
Tweedens, Jak 5:16 sê: "Bely julle sondes eerlik teenoor mekaar en bid vir mekaar sodat julle gesond kan word. Die gebed van 'n gelowige het 'n kragtige uitwerking." Wanneer ons kies om maskers te dra weerhou ons die wonderlike seën wat God vir ons wil gee deur Goddelike familie en omgee vir mekaar. Wanneer ons eerlik is teenoor mekaar kan ons:
l Luister en mekaar bemoedig: net om jou storie te vertel en die probleem in die lig te bring is al klaar genesend. Deur eerlik te wees help jy dus ook ander om hul hart met jou te deel en hulp te kry vir hul eie seer. Nog meer jy kan genesing ontvang deur iemand wat luister en die regte woorde op die regte tyd spreek. Jou mede Christen waarteenoor jy bely kan 'n spreekbuis vir God word.
l Vir mekaar bid: as ons ons maskers afhaal kan ons opreg vir mekaar bid en gesond word. As ek nooit die ware ek met iemand deel sal ek nooit ware gebedsbedekking ontvang.
l Vir mekaar aanvaarding gee: 'n plek waar die ware ek aanvaarding kan kry en ek ook onvoorwaardelike aanvaarding vir ander kan gee. As ons net aanvaar word vir die valse persoon wat ons voorgee dan word net die vals persoon eintlik aanvaar en nie die ware ek nie. Die ware ek is dan eintlik ongelooflik eensaam. Aanvaarding skep 'n klimaat vir verandering.
l Christelik aanspreeklik teenoor mekaar wees: om mekaar verandwoordelik en aanspreeklik te hou vir die veranderings wat moet plaasvind.
Laastens, as 'n mens 'n masker dra verloor mens totaal en al wie God ons gemaak het om te wees. Ons verloor ons gawes, talente, passies in die lewe, waarvan ons hou ens. Ons probeer so hard om dit te wees wat die wêreld wil hê ons moet wees dat ons die kosbare skatte wat God in ons geplaas het onderdruk. Sodoende kan ons sonder 'n doel en passie deur die lewe gaan. Hierdie wêreld het meer mense nodig om te weet wie hul is in Christus, wat se skatte en talente daar in hul is en dan dit passievol uit te lewe tot eer van God. Dit sal maak dat die wêreld 'n beter plek word.
4. Hoe haal mens maskers af?
Dit is nie iets wat jy op jou eie kan doen nie. Dit is die werk van die Heilige Gees binne in jou.
· Bid en vra God om jou te help. Dit is God se wil dat ons opreg voor Hom moet staan, Hy sal ons ook help om opreg te word (Joh 15:7-8).
· Neem dan 'n besluit om jou masker af te haal en kies dan om dit te doen deur God se krag binne in jou. Jy mag vrees ervaar maar doen dit al is jy bang, die vrees sal met tyd weggaan.
· Jy moet saam met God werk om jouself in 'n posisie vir transformasie te plaas.
· Leer om jouself onvoorwaardelik te aanvaar en lief te hê. Bely jou sondes dadelik en vra God om jou te verander. Praat dan positief met jouself in plaas daarvan om jouself aftebreek oor jou foute en sondes.
· Leer om ander onvoorwaardelike te aanvaar. Mat 7:12 sê ons moet doen aan ander wat ons wil hê ander moet aan ons doen.
Onthou Christus het nie gekom om die gesonde mense te help nie maar juis die gebrokenes van hart. Sy genade is genoeg vir jou. Hy is sterk as jy swak is (2 Kor 12:9). Soos God Sy werk in jou voltooi sal jy nie meer 'n valse beeld van jouself reflekteer nie maar die karakter van Sy Seun. Nou is die tyd om jou masker af te haal want God wil jou karakter vorm en jou identiteit in Hom ontwikkel sodat jy jou roeping kan vervul.
Indien jy graag met 'n gekwalifiseerde berader wil gesels skakel gerus vir Jonanda Burger by 082 922 5081.
Healthy spirit :: Gesonde geesGehoorsaamheid, Vryheid
In tye van resessie?
In enige tyd van swaarkry en beproewings moet jy jouself die volgende vrae afvra: wie dink jy is God in jou moeilike situasie, wat sê God se Woord/beloftes oor jou situasie en waarop maak jy staat vir uitkoms in jou situasie. Jy sien wat jou antwoord op elkeen van hierdie vra is sal bepaal hoe en of jy deur jou swaarkry as oorwinnaar sal uit tree.
Wie is God as dit moeilik gaan?
Ons kan nie na ons omstandighede kyk om te beskryf wie God is nie. God is groter as die ekonomiese resessie, God is groter as siektes, as egskeiding – God is groter as enige probleem wat jy in die gesig mag staar! Luk 1:37 verklaar dat NIKS vir God onmoontlik is nie. Wanneer ons die waarheid glo sal ons ook met sekerheid weet dat die ekonomie nie God beperk om aan ons behoeftes te voldoen nie, dat mediese bewyse van vrugteloosheid nie God kan beperk om 'n babatjie in daardie baarmoeder te vorm nie, dat die luste van 'n buite egtelike verhouding nie God kan beperk om daardie huwelik te herstel beter as wat dit ooit was nie.
Jy sien God is groter en almagtiger as waarvoor ons Hom krediet gee. Ons kyk in ons omstandighede vas en vergeet om die Asemrowende God, waarvoor niks onmoontlik is raak te sien. Indirek sê ons eintlik vir God dat ons probleme groter as Hy is. Dit veroorsaak ook dat ons glad nie vertrou op Hom en Sy beloftes vir ons lewe nie.
'n Verdere mis konsepsie wat ons het oor God is oor Sy goedheid. Die Bybel verklaar dat God goed is (Ps 90:17 / Tit 3:4). Goedheid verwys na alles wat goed is en dus kan daar niks slegs in God wees nie, die slegte kom ook nie van Hom af nie en dit wat sleg is kan Hy ten goede laat mee werk (Rom 8:28).
Ek ervaar egter dat baie mense twyfel aan die goedheid van God en daarom ook sukkel om Hom te vertrou binne in hul situasie. Glo jy werklik dat God goed is en voorspoed en nie teëspoed vir jou beplan (Jer 29: 11)? Glo jy dat, al voel dit nie so op hierdie oomblik nie dat God in beheer is en 'n goeie plan het met jou omstandigheid en uitdagings het?
Die feit van die saak is dat die waarheid oor God bly die waarheid oor Hom – al voel dit nie asof God goed is nie, al lyk dit nie so nie, al hoor jy die teenoorgestelde in die wêreld – God is in beheer, Hy is almagtig, regverdig, liefdevol, goedhartig, ens.
Wat/wie kies jy om te glo? Jou gevoelens, die statistieke, mense se opinies of God en Sy beloftes?
Wat sê God se beloftes oor jou situasie:
Vir elkeen van jou probleme of vrese is daar 'n belofte in God se Woord. Bestudeer die Woord en vind wie God is en wat Hy belowe vir jou. Dit sal jou vrese verander in vertroue in die Een wat werklik vertrou kan word, sal jou ongeloof vervang deur geloof sodat jy kan ontvang wat God belowe en jou hoop gee in situasies wat hopeloos is.
Waarop maak jy staat vir uitkoms in jou situasie?
Wie of wat sal jou situasie oplos? Sal meer geld al jou probleme weg neem, 'n beter doktor dalk die siekte genees, as jy maerder word sal jou man jou weer bemin? Selfs al kan een van bg jou help, God alleen is die een wat oorwinning gee. Dit is tog God wat deur al hierdie dinge werk want alles wat goed is kom van God af (Jak 1:17)
God wil egter he dat ons op Hom en Sy krag alleen moet vertrou en nie op mense en geld wat mens net kan teleurstel nie.
Wat moet jy leer tydens swaarkry situasies?
Die een goeie ding waarvan ek seker is wat tydens swaarkry tye gebeur is dat God aan ons karakter werk om ons meer soos Jesus te maak. Ons moet dus vir God vra wat dit is wat Hy wil he ons moet tydens die tyd leer. Een van die dinge wat ek altyd tydens finansiële swaar tye moet leer is vertrou in God en Sy voorsiening. Jy moet ook God dan vra om jou te help om dit aan te leer en jou karakter te verander sodat jy meer soos Jesus kan wees.
Beloftes van God:
Num 23:19; Deut 7:9; Ps 18:31; Ps 34:10; Ps 72:12-13; Ps 89:34-35; Sp 16:3; Jes 30:18; 2Kor 1:19-20; Heb 10:23; 2Pet 3:9.